Yfir tíu og hálf milljón íbúa Búrkína Fasó, Malí, Níger og Máritaníu eiga á hættu að líða hungur á næstu vikum. Þetta segir í nýrri skýrslu Alþjóða Rauða krossins um aðstæður fólks á Sahel-beltinu, sem teygir sig þvert yfir Afríku á mörkum Sahara-eyðimerkurinnar og gróðurlendisins suður af henni.
Framundan er það sem kallað er magra tímabilið; síðasta uppskera er nánast á þrotum og enn er langt í þá næstu. Minnst tvær milljónir eru á vergangi í löndunum fjórum vegna stríðsátaka, 70 prósent þeirra í Búrkína Fasó þar sem ófriður og öryggisleysi hefur hrakið nær tíu prósent þjóðarinnar á flótta. Vígaferlin gera illt verra fyrir íbúa afskekktra héraða þessara landa, sem þegar líða alvarlegan skort. Þeir komast hvergi vegna ófriðarins og hjálparsamtök koma engum björgum til þeirra af sömu ástæðu. Miklir og langvinnir þurrkar bæta svo gráu ofan á svart. Ofbeldið á Sahelsvæðinu eykur ekki aðeins á matarskortinn; á mörgum stöðum er það orsök hans, segir Patrick Youssef, yfirmaður Afríkudeildar Alþjóða Rauða krossins. Ástandið er grafalvarlegt og magra tímabilið gæti leitt til mikilla hörmunga ef ekki er gripið til samræmdra og tafarlausra aðgerða til að hjálpa þeim milljónum sem eru í vanda, segir Youssef.